วิกิพีเดีย

สำหรับหน้าผู้เข้าชมที่มิใช่เชิงสารานุกรม ดูที่ วิกิพีเดีย:เกี่ยวกับ
| --- | --- |
 โลโก้ของวิกิพีเดีย เป็นรูปลูกโลกที่มีรูปอักขระจากระบบการเขียนต่าง ๆ
ภาพจับหน้าจอ หน้าจอเว็บไซต์รวมทุกภาษา
ประเภท: สารานุกรมออนไลน์
ภาษาที่ใช้ได้: 341 ภาษา
สำนักงานใหญ่: ซานฟรานซิสโก รัฐแคลิฟอร์เนีย สหรัฐ
ประเทศต้นทาง: สหรัฐ
เจ้าของ: มูลนิธิวิกิมีเดีย (ตั้งแต่ พ.ศ. 2546)
สร้างโดย: จิมมี เวลส์ แลร์รี แซงเงอร์
ยูอาร์แอล: wikipedia.org
เชิงพาณิชย์: ไม่ใช่
ลงทะเบียน: ไม่จำเป็น
ผู้ใช้: >309,457 ผู้เขียนที่ใช้งาน >117,910,928 ผู้ใช้ที่ลงทะเบียน
เปิดตัว: 15 มกราคม พ.ศ. 2544 (24 ปี)
สถานะปัจจุบัน: เปิดให้บริการ
ลิขสิทธิ์เนื้อหา: CC Attribution / Share-Alike 4.0 Most text is also dual-licensed under GFDL; media licensing varies
เขียนด้วย: แลมป์
หมายเลข OCLC: 52075003 
วิกิพีเดีย (อังกฤษ: Wikipedia, /ˌwɪkɪˈpiːdiə/ ไฟล์:En-uk-Wikipedia.ogg หรือ /ˌwɪki-/ ไฟล์:En-us-Wikipedia.ogg) เป็นสารานุกรมออนไลน์เนื้อหาเสรีที่เขียนและดูแลโดยชุมชนอาสาสมัครที่รู้จักกันในชื่อ ชาววิกิพีเดีย ผ่านความร่วมมือแบบเปิดและมีเดียวิกิ ซอฟต์แวร์วิกิ วิกิพีเดียเป็นงานอ้างอิงที่ใหญ่ที่สุดและมีผู้อ่านมากที่สุดในประวัติศาสตร์ และได้รับการจัดอันดับในเว็บไซต์ที่มีผู้เข้าชมมากที่สุดสิบอันดับแรกอย่างต่อเนื่อง ข้อมูลเมื่อ สิงหาคม 2024 เซมรัชจัดให้วิกิพีเดียอยู่ในอันดับ 4 และซิมิลาร์เว็บจัดให้อยู่ในอันดับ 7 วิกิพีเดียที่ก่อตั้งโดยจิมมี เวลส์กับแลร์รี แซงเงอร์เมื่อวันที่ 15 มกราคม พ.ศ. 2544 และได้รับการโฮสต์ตั้งแต่ พ.ศ. 2546 ผ่านมูลนิธิวิกิมีเดีย องค์กรไม่แสวงหาผลกำไรสัญชาติอเมริกันที่ได้ทุนส่วนใหญ่ผ่านการบริจาคจากผู้อ่าน
มีการกล่าวถึงวิกิพีเดียอยู่บ่อยครั้ง ในแง่ความแตกต่างกับรูปแบบการจัดทำสารานุกรมแบบเก่าที่มีเฉพาะผู้เชี่ยวชาญเป็นผู้จัดทำขึ้น และการรวบรวมเนื้อหาที่ไม่เป็นวิชาการไว้เป็นจำนวนมาก ครั้งเมื่อนิตยสารไทม์จัดให้ "คุณ" (You) เป็นบุคคลแห่งปี พ.ศ. 2549 อันเป็นการยอมรับความสำเร็จที่เกิดขึ้นอย่างรวดเร็วจากความร่วมมือและปฏิสัมพันธ์ออนไลน์ของผู้ใช้หลายล้านคนทั่วโลก ก็ได้อ้างถึงวิกิพีเดียว่าเป็นตัวอย่างหนึ่งของบริการเว็บ 2.0 เช่นเดียวกับยูทูบ มายสเปซ และเฟซบุ๊ก บางคนลงความเห็นว่าวิกิพีเดียมิได้มีความสำคัญเป็นเพียงสารานุกรมอ้างอิงเท่านั้น แต่ยังเป็นแหล่งข่าวที่อัปเดตอย่างรวดเร็วอีกด้วย เพราะมักพบเหตุการณ์ปัจจุบันได้รับการสร้างเป็นบทความในวิกิพีเดียอย่างรวดเร็ว นักเรียนนักศึกษายังได้รับคำสั่งให้เขียนบทความวิกิพีเดียเพื่อฝึกอธิบายแนวคิดที่เข้าใจยากให้ผู้อ่านที่ไม่เคยศึกษามาก่อนเข้าใจได้ชัดเจนและรัดกุม
แม้ว่าวิกิพีเดียจะมีนโยบายอย่างการพิสูจน์ยืนยันได้ของข้อมูลและมุมมองที่เป็นกลาง แต่ก็ยังถูกวิพากษ์วิจารณ์อยู่เสมอ ทั้งในด้านความลำเอียงอย่างเป็นระบบและความไม่สอดคล้องกันของบทความ อีกทั้งการให้น้ำหนักแก่วัฒนธรรมสมัยนิยมมากเกินไปจนไม่เหมาะสม และระบุว่า วิกิพีเดียมักใช้กระบวนการมติเอกฉันท์ในการปรับปรุง ความน่าเชื่อถือและความถูกต้องของข้อมูลก็ตกเป็นเป้าวิพากษ์วิจารณ์อย่างต่อเนื่อง นอกจากนี้ การวิจารณ์อื่นยังมุ่งประเด็นไปยังการก่อกวนและการเพิ่มข้อมูลที่หลอกลวงหรือไม่สามารถพิสูจน์ได้ ถึงกระนั้นก็ตาม ผลงานวิชาการเสนอว่าการก่อกวนในวิกิพีเดียเกิดขึ้นในเวลาสั้น ๆ เท่านั้น และจากการวิจัยของวารสารเนเจอร์ในปี พ.ศ. 2548 พบว่า บทความวิทยาศาสตร์จากวิกิพีเดียที่นำมาเปรียบเทียบนั้นมีระดับความถูกต้องใกล้เคียงกับสารานุกรมบริตานิกา และทั้งสองมีอัตรา "ข้อผิดพลาดร้ายแรง" ใกล้เคียงกัน
วิกิพีเดียทำงานด้วยซอฟต์แวร์ชื่อมีเดียวิกิ และจัดเก็บในเซิร์ฟเวอร์สามแห่งทั่วโลก โดยมีเซิร์ฟเวอร์ใหญ่อยู่ที่รัฐฟลอริดา สหรัฐ และเซิร์ฟเวอร์ย่อยตั้งอยู่ที่กรุงอัมสเตอร์ดัม ประเทศเนเธอร์แลนด์ และกรุงโซล ประเทศเกาหลีใต้ ในขณะที่มูลนิธิสำนักงานใหญ่ตั้งอยู่ที่ซานฟรานซิสโก รัฐแคลิฟอร์เนีย
บทความเกี่ยวกับข่าวด่วนมักเป็นแหล่งข้อมูลที่มีการเข้าถึงเพื่ออัปเดตข้อมูลเกี่ยวกับเหตุการณ์เหล่านั้นบ่อยครั้ง